Исте, 894. године, Угари су напредовали према Карпатској котлини и Панонији како би Моравцима помогли у њиховој борби против франачких савезника Бугара. Када су сазнали за Сватопулкову смрт, повукли су се са подручја Горње Тисе. На пролеће 895. године Арпад је на неколико бојишта поразио Симеонову војску. Бугари склапају мир са Византијом и све своје снаге окрећу ка Мађарима. Мађари се повлаче, а Симеон пристаје на преговоре. Византијски изасланик Лав Кризосфакт који је стигао у бугарску престоницу у Преславу стављен је у притвор, а Симеон је продужио мировне преговоре, купујући тако време. У међувремену, склопио је савез са Печенезима и истовремено напао угарске логоре у Етелкезу. У крвавој бици на Јужном Бугу, Бугари, на челу са Симеоном и његовим оцем Борисом, одлучно су поразили Мађаре. Они се масовно повлаче и насељавају просторе који ће остати њихово трајно боравиште. Симеон је прекинуо преговоре и са Византијом и 896. године поразио њихову војску на Бугарофигону. Мађари су приликом свог насељавања наишли на слаб отпор Бугара.